|  |  |
| --- | --- |
|  |  *See artikkel kõneleb eesti kirjanikust; advokaadi kohta vaata artiklit Oskar Lutz.* |

---

**Oskar Luts** (7. jaanuar 1887 (vana kalendri järgi 26. detsember 1886) Järvepera küla, Palamuse kihelkond – 23. märts 1953 Tartu) oli eesti kirjanik ja farmatseut. 

Luts on tuntud eelkõige rahvaliku realistliku proosa poolest, milles ta lõi ilmekaid varjundirohkeid olupilte. Kirjandusteadlase Heino Puhveli sõnul on Lutsu stiilile omased "huumor ja sentimentaalne pehmus", mis annavad ta realismile "leebe varjundi". "Seepärast on O. Lutsu nimetatud ka sentimentaalseks realistiks." Leebe huumori ja sentimentaalsuse tõttu on Lutsu sageli võrreldud ka Charles Dickensiga, ehkki Luts pole pikemaid romaane kirjutanud.

Oskar Lutsu põhiteosteks kujunes nn Tootsi-lugude sari. Sellesse kuuluvad lühiromaanid või jutustused "Kevade" (1912–1913), "Suvi" (1918–1919) ja "Sügis" (1938, 1988), samuti jutustused "Tootsi pulm" ja "Argipäev". Postuumselt ilmunud "Talve" autorsus on kaheldav, ehkki mitte välistatud. Sarja ühendavad koht – väljamõeldud, kuid suuresti Palamusega sarnanev Paunvere – ja korduvad tegelased, kes "Kevades" käivad alles kihelkonnakoolis. Mitmed Lutsu tegelased – Joosep Toots, Arno Tali, Raja Teele, Jorh Adniel Kiir, Tõnisson, kellamees Lible, köster Julk-Jüri, õpetaja Laur – on saanud rahvuslikeks arhetüüpideks, nende järgi on nimetatud preemiaid ja institutsioone. Tootsi-lugude sari on sulandunud ühte neist tehtud filmidega: "Kevade" (1969), "Suvi" (1976), "Sügis" (1990), "Talve" (2020).

Oskar Luts. Nikolai Triigi söejoonistus (1928)
Samas ilmus Lutsult ka jutustusi ja näidendeid. Jutustuste seast tõuseb esile linna agulielu kujutav tsükkel: "Andrese elukäik" (1923), "Õpilane Valter" (1927), "Pankrot" (1927), "Udu" (1928), "Tagahoovis" (1933) ja "Vaikne nurgake" (1934). Heino Puhvel kirjeldab neid kui jutustusi "vaeste ja positsioonita inimeste eluraskustest, neis domineerib pessimistlik põhiheli, sagedane on peategelaste saatuse nurjumine, eluraskustele allajäämine või moraalne nüristumine. Lutsu huumor on neis jutustustes muutunud nukraks ja omandab ainult harva rõõmsa varjundi." Näidendeist menukaim on "Kapsapea" (1913), mida on korduvalt lavastatud, samuti on selle ainetel valminud samanimeline multifilm.

Populaarsed olid Lutsu följetonid, mille tegelastest tuntuim on Karl Martin Uhhuu. Tänini loetakse Lutsu mälestuste sarja, lastejuttudest populaarseim on aga "Nukitsamees", millest valmis samanimeline film 1981. aastal režissöör Helle Karise käe all.

Lutsu populaarsus ja rahvalikkus on teinud talle karuteeneid, akadeemilises kirjandusteaduses on ta jäänud "tõsisemate" kirjanike varju. Nii näiteks pole 2001. aasta "Eesti kirjandusloos" Luts pälvinud eraldi peatükki (erinevalt näiteks Ernst Peterson-Särgavast ja Juhan Sütistest), vaid tema loomingu käsitlus jaotub laiali eri žanride ja perioodide peatükkidesse. Kirjandusringkondade üleolevat suhtumist Lutsu on kajastanud ka Mihkel Mutt romaanis "Elu allikad".

Elukäik
-------

Oskar Lutsu haud ja hauamonument Tartus
* 1894 Õppis Änkküla külakoolis.
* 1895–1899 Palamuse kihelkonnakool.
* 1899–1902 Tartu Reaalkool.
* 1903. aastast töötas apteekriõpilasena Tartus ja Narvas, alates 1908 Tallinnas ja Peterburis.
* 1911–1914 õppis Tartu Ülikoolis rohuteadust, algul vabakuulajana.
* 1915–1918 võttis farmatseudina osa Esimesest maailmasõjast Pihkvas, Varssavis, Dvinskis, Vilniuses ja Vitebskis, samal perioodil ka abiellus.
* 1919–1920 töötas ülikooli raamatukogus, seejärel raamatupoepidajana.
* 1922. aastast oli kutseline kirjanik Tartus.
* 1941 sai temast Eesti NSV esimene personaalpensionär.
* 1941–1944 oli Luts üks väheseid eesti kirjanikke, kelle teostest ilmusid kordustrükid (kokku 5, sealhulgas "Vanasti", "Pikem peatus" ja "Kevade"; viimane parandustega, näiteks Tõnissoni terava repliigita sakslaste pihta).
* 1945 anti talle Eesti NSV esimene Eesti NSV rahvakirjaniku aunimetus.
* 1946 pälvis ta Tööpunalipu ordeni.

Oskar Luts on maetud Tartu Pauluse kalmistule.

Perekond
--------

Oskar Luts oli Hindrik ja Leena Lutsu esimene laps. Ta sündis 7. jaanuari ööl 1887. aastal Posti talu saunas Järvepera külas Palamuse kihelkonnas Tartumaal. Tema noorim vend oli hilisem filmioperaator ja filmilavastaja Theodor Luts.

Lutsu abikaasa Valentina Luts (1892–1982), neiupõlvenimega Krivitskaja, sündis 12. veebruaril 1892 Minskis. Ta oli pärit Viciebski kubermangust. Valentina isa Simeon oli rahvuselt valgevenelane, kes töötas Vitebski politseipristavina, ning ema Anna oli rahvuselt poolatar. Kui Valentina oli viie aastane, siis suri ta isa. Emal jäi järele viis alaealist last. Raske majandusliku olukorra tõttu pidi Valentina hakkama noorelt töötama ja sellepärast jäi tal ka keskkool lõpetamata. Ta töötas Viciebski linnas raudteede valitsuses kontoriametnikuna.

Oskar ja Valentina abiellusid 2. juulil (vkj) 1917 Viciebskis ning nende poeg Georg Luts sündis 11. aprillil 1918 veel seal. Perekond tuli varasügisel 1918 Eestisse.

Looming
-------

### Varane looming

Oskar Lutsu kirjanduslik tee algas luuletajana, kui 1907. aastal ilmus Postimehes tema esimene teos, milleks oli luuletus "Elu". Algul avaldas Luts oma teosed pseudonüümi Toomas Oskari (Thomas Oskary) all.

Viljakam aasta oli 1908, kui Luts tõlkis Päevalehele saksa kirjaniku Hartwiga romaani ja kirjutas mitu jutustust. Mõningane paus tuli sisse 1909–1911, mida võib põhjendada ajateenistusega sõjaväes Peterburis. 1911. aastal taas Eestis olles ja Tartu Ülikooli rohuteadust õppima asudes kirjutas ta valmis näidendi "Paunvere", mis ilmus küll alles 1913.

### Tootsi-lood

Lutsu esimene ja samas tuntuim teos "Kevade" ilmus kahes osas aastatel 1912–1913 ning andis edasi koolimälestusi rahvaliku koomikaga koos seda varjundava nukra alatooniga. Sellest kasvas välja Tootsi-lugude sari, mis on laialt tuntud veel tänagi: "Suvi" I–II, 1918–1919; "Tootsi pulm", 1921; "Argipäev", 1924; "Sügis", 1938, II osa 1988.

Sarja tegevus toimub Paunvere alevikus, mis sarnaneb paljuski Lutsule tuttava Palamusega. Korduvaist tegelastest on tuntuimad ja populaarseimad need, kes on juhatatud sisse juba "Kevades": Joosep Toots, Arno Tali, Raja Teele, Jorh Aadniel Kiir, Tõnisson, aga samuti kohaliku kiriku kellamees Lible ja köster Julk-Jüri ning kooliõpetaja Laur on saanud rahvuslikeks arhetüüpideks, nende järgi on nimetatud preemiaid ja institutsioone. Tootsi-lugude sari on sulandunud ühte neist tehtud filmidega: "Kevade" (1970), "Suvi" (1976), "Sügis" (1991).

#### "Kevade"

 *Pikemalt artiklis Kevade*
Ehkki "Kevade" kirjutamist alustas Luts juba 1907. aastal, jõudis esimesena tema teostest laia publiku ette hoopis Vanemuise teatris lavastatud näidend "Paunvere". 1911. aastal valminud "Kevade" avaldamine ei läinud kergelt: neli kirjastust, sealhulgas Noor-Eesti Kirjastus ja Postimees, lükkasid "Kevade" tagasi. Luts lasi teose esimese osa trükkida 1912. aastal omal kulul Postimehe trükikojas 2100 eksemplaris. Ehkki esimesed arvustused Anton Jürgensteini ja A. H. Tammsaare sulest olid tagasihoidlikud, muutus raamat lugejate seas üha populaarsemaks. Oma osa oli menus ka asjaolul, et Oskari noorem vend, hilisem filmimees Theodor Luts töötas sellal Postimehe raamatuäris müüjana ning soovitas raamatut lugejaile. Nii osteti "Kevade" esimest osa 1912. aasta jõululaupäeval Postimehe poest 200 eksemplari. Samal aastal määras Eesti Kirjanduse Seltsi auhinnakomisjon Lutsule "Kevade" eest ergutusauhinnaks 50 rubla. Teise osa avaldas 1913. aastal juba Noor-Eesti Kirjastus, nii nagu ka enamiku Lutsu hilisemaid teoseid.

Ehkki Luts ei pidanud oma koolimälestusi kirjutades nende lugejatena silmas lapsi, võitis "Kevade" juba 1920.–1930. aastatel noorte lugejate tähelepanu. Tänini seisab see kooli kohustusliku kirjanduse nimekirjas, kus sellega tegeldakse juba neljandas klassis.

Raamatu muudavad ajatuks selle värvikad karakterid, rahvalik huumor ja elav tegevustik, mille varjus kirjeldab autor leebelt inimhinge sügavaid tundeid. Seepärast võimaldab "Kevade" üha uusi tõlgendusi ja käsitlusi, eriti seoses teiste kunstivormidega. Korduvalt on teost seatud lavalaudadele: 1937. aastal lavastas selle esimesena Andres Särev, sõjajärgseil aastail Voldemar Panso jt. Lutsu enda näidend "Tootsi lood" valmis 1929 ja lavastati Pärnu Endlas 1936.

Esimest korda kaaluti "Kevadest" filmi tegemist juba 1926.–1927. aastal, mil Oskar Luts kirjutas oma venna Theodor Lutsu filmistuudio Estonia-Film tarbeks isegi stsenaariumi ("Joosep Toots"). Tookord filmist siiski asja ei saanud, "Kevade" ainetel valmis samanimeline film alles 1970. aastal režissöör Arvo Kruusemendi käe all. See kuulub koos sama režissööri tehtud järgedega nüüdseks vankumatult Eesti kinoklassikasse, mitme põlvkonna jaoks seostuvad Lutsu tegelaskujud just toonaste näitlejatega (nt Toots – Aare Laanemets, Tõnisson – Ain Lutsepp, Lible – Kaljo Kiisk). "Kevade" lavastamisest kõneles 1984. aasta muusikaline mängufilm "Kevad südames" (peaosas sopran Toomas Uibo). "Kevade" põhjal on loodud ka ballett.

"Kevade" on ilmunud 21 trükis ja tõlgitud 13 keelde.

#### "Uusi pildikesi "Kevadest""

Neli täiendavat juttu "Kevadele", ilmunud Postimehes ajalehe joonealusena aastail 1942–1943, eraldi raamatuna alles 1995. Kuigi tegevusaja järgnevuses "Kevade" ja "Suve" vahel, valmis Lutsul viimasena kõigist Tootsi-lugudest.

#### "Suvi"

 *Pikemalt artiklis Suvi (Luts)*
"Kevade" lugejamenu ajel jätkas Luts samadest tegelastest kirjutamist. 1918. aastal ilmus "Suve" esimene osa, 1919. aastal teine. Tegevustik neis toimub 6–7 aastat "Kevade" lõpust hiljem, ajaloolises plaanis millalgi enne Vabadussõda. Ilmselt toimub tegevust siiski hiljem, aastal 1910 ning edasi. 

Tuttavad tegelased on jõudnud mehelemineku- või naisevõtuikka. Teose keskmes on Joosep Toots, kes on töötanud Venemaal mõisavalitsejana, saabub sealt tagasi kodutallu Ülesoole ning hakkab mahajäänud talu üles ehitama. Toots konkureerib endise kooliõe Raja Teele sümpaatia pärast rätsep Jorh Adniel Kiirega. Teele nõudmisel on Kiir valmis isegi senisest elukutsest loobuma ja põllumeheks hakkama. Asjast ei tule aga midagi välja ning pärast vastastikuseid vingerpusse jääb peale ikkagi Toots.

"Suve" ja "Tootsi pulma" põhjal valmis 1976. aastal Arvo Kruusemendi film, mis kannab samuti pealkirja "Suvi".

#### "Tootsi pulm"

 *Pikemalt artiklis Tootsi pulm*
Nagu pealkirigi ütleb, keskendub raamat Joosep Tootsi ja Raja Teele pulmale.

#### "Argipäev"

 *Pikemalt artiklis Argipäev (Luts)*
"Argipäevas" (algse pealkirjaga "Äripäev") on fookus Kiirel, kes on endiselt vallaline mees ning peab langetama valiku kahe ootamatult Paunverre saabunud õmbleja Juuli ja Maali vahel. Kiir abiellub Juuliga, ent viskab silma ka Maalile. Ühtaegu kirjeldatakse teoses Raja Teele ja Joosep Tootsi abieluprobleeme, mis viivad ajutise lahkukolimiseni.

#### "Sügis"

 *Pikemalt artiklis Sügis (Luts)*
"Sügise" esimene osa avaldati juba 1938. aastal, teine osa ilmus ent raamatuna alles 50 aastat hiljem, 1988. Aasta varem, Lutsu juubeliks ilmus "Sügis 2" ajakirjas Looming 1/87. Osa sellest avaldas Luts küll juba Saksa okupatsiooni aegsetes ajalehtedes järjejutuna.

Raamat käsitleb tegelaste keskiga Vabadussõja-järgsetel aastatel. Peamine süžeeliin keskendub rätsepmeister Kiire suhetele õmblejannade Juuli ja Maaliga ning tema talupidamispüüdlustele.

"Sügise" põhjal tehtud samanimeline film (1991) jäi ka Arvo Kruusemendi filmisarjas viimaseks.

#### "Talve"

 *Pikemalt artiklis Talve*
Juba 1939. aasta 10. märtsi Uudislehes lubas Luts lugejaile lasta samal aastal välja kaks raamatut, üks neist pidi olema sarja viimane osa "Talve". Raamat siiski ei ilmunud.

1994. aastal avaldas Tartu kirjastus Ilmamaa Oskar Lutsu teose pealkirjaga "Talve", mille väidetavalt oli käsikirjast ümber kirjutanud kirjandushuviline Arnold Felix Karu. Raamatu autorsuse ümber puhkes ajakirjanduses diskussioon. Kirjanduskriitik Maie Kalda hinnangul oli avaldatud teose 228 lehekülje pikkusest tekstist puhast Lutsu 4, moonutatud, ehkki võimalikku Lutsu 115, Arnold Karu otsest omaloomingut 94 ning raskesti määratletavat materjali 15 lehekülge. Oskar Lutsu majamuuseumi töötaja Liivi Rosenvald seletab "Talve" kahe autori võimalikku segunemist sellega, et Arnold Karu suur igatsus oli oma lemmikkirjaniku lugu lõpule viia. "Talves" see ka toimub – peategelane Arno tuleb kodumaale ja sureb oma kodutalus. Nii jõuab Arno lugu lõpuni.

2019. aastal valmis teose ainetel film "Talve", mille lavastas Ergo Kuld. 

### Näidendid

Menukaks osutusid Lutsu realistlikud lühikomöödiad ("Paunvere", "Kapsapea", "Ärimehed"), mis ilmusid kõik 1913. aastal. Vahelduv edu saatis tema romantilis-sümbolistlikke draamasid ("Laul õnnest", 1913; dramaatilised visandid "Sinihallik" ja "Sootuluke", 1919).

Oma esimeses näidendis "Paunvere" kirjeldas Luts 1910. aastal valminud Palamuse seltsimaja ehitust.

Lutsu populaarseim draamateos on "Kapsapea", mida kirjandusloolane Ants Järv iseloomustab nii: "... "Kapsapää" (1912) on eesti näitekirjanduse parim ühevaatuseline komöödia."

### Jutustused

Emotsionaalselt tihe on traagilise elutundega, sümbolistlike sugemetega proosa ("Kirjutatud on ...", 1914, hilisemais trükkides "Soo"; "Kirjad Maariale", 1919; "Karavaan", 1920). Lutsu proosaloomes leidub ka sentimentaal-naturalistlikku linnaainest: süžee ja tüübistik on lähedased nõtke psüühikakujutusega jutustustes noorukeist ("Andrese elukäik", 1923; "Õpilane Valter", 1927; "Väino Lehtmetsa noorpõlv", 1935), melodramaatika ühendab Lutsu moraali- ja karskusteemalisi jutustusi ("Iiling", 1924; "Olga Nukrus", 1926; "Udu", 1928; "Pankrot", 1929) ning tragikoomika ja grotesk agulielust kõnelevaid jutustusi ("Tagahoovis", 1933; "Vaikne nurgake", 1934).

### Mälestused

Aastatel 1930–1941 ilmus ka Oskar Lutsu "Mälestuste" sari, milles oli kokku 13 köidet (sh "Vanad teerajad" 1930, "Talvised teed" ning "Läbi tuule ja vee" 1931, "Vaadeldes rändavaid pilvi", 1932). Parimaiks neist peetakse viit esimest köidet, mis käsitlevad huumori ja nostalgiaga tema lapsepõlve ja kooliaastaid.

Lutsu mälestused elasid üle uue populaarsuslaine 1980. aastatel, mil neist hakkasid ilmuma kordustrükid: "Mälestusi" 1982, "Vaadeldes rändavaid pilvi" 1984 jt. 

2010. aastal ilmusid "Eesti mälu" raamatusarjas uuesti "Ladina köök. Mälestusi VI" (1934) ja "Kuningakübar. Mälestusi VII" (1935). Esimene neist kajastab aastaid 1902–1905 Tartus, teine aga sõjaväeteenistuse ajal Peterburis farmatseudina töötamist aastatel 1909–1911. 

### Vested, lastekirjandus, tõlked

Lutsu sulest ilmus rohkesti följetone ja vesteid (kogud "Kirjamapp", 1924; "Vana kübar", 1927; ja "Kuidas elate?", 1930), lastenäidendeid ("Ülemiste vanake", 1919) ja -jutte ("Nukitsamees" ja "Inderlin", mõlemad 1920), pärast Teist maailmasõda jutustuse "Jüri Pügal" (1945), följetone ja tõlkeid vene keelest. Üks Lutsu esimesi tõlkeid oli Nikolai Gogoli "Revident" pealkirjaga "Rewisor" 1916. aastal (kaastõlkija Ants Simm); pärast sõda tõlkis ta muuhulgas Aleksander Kuprini teoseid.

Samas ilmus Lutsult ka jutustusi ja näidendeid. Jutustuste seast tõuseb esile linna agulielu kujutav tsükkel: "Andrese elukäik" (1923), "Õpilane Valter" (1927), "Pankrot" (1927), "Udu" (1928), "Tagahoovis" (1933) ja "Vaikne nurgake" (1934). Heino Puhvel kirjeldab neid kui jutustusi "vaeste ja positsioonita inimeste eluraskustest, neis domineerib pessimistlik põhiheli, sagedane on peategelaste saatuse nurjumine, eluraskustele allajäämine või moraalne nüristumine. Lutsu huumor on neis jutustustes muutnud nukraks ja omandab ainult harva rõõmsa varjundi." Näidendeist menukaim on "Kapsapea" (1913), mida on korduvalt lavastatud, samuti on selle ainetel valminud samanimeline multifilm.

Populaarsed olid Lutsu följetonid, mille tegelastest tuntuim on Karl Martin Uhhuu. Lastejuttudest populaarseim aga "Nukitsamees", millest valmis samanimeline film 1981. aastal režissöör Helle Karise käe all.

Maja Tammelinnas Tartus, kus aastail 1936–1953 elas Oskar Luts. 1964. aastast asub seal Oskar Lutsu majamuuseum

Mõju Eesti kultuuris
--------------------

Kirjandusteadlane Janika Kronberg nimetab veebientsüklopeedias Estonica Lutsu 20. sajandi alguse eesti kirjanduse "kõige prominentsemaks prosaistiks".

Oskar Lutsu teosed on mõjutanud ka eesti keelepruuki. Arvukalt on tsiteeritud ja parodeeritud "Kevade" alguslauset: "Kui Arno isaga koolimajja jõudis, olid tunnid juba alanud." Levinud on nii teisedki Lutsu tegelaste repliigid – "Mis kinni ei jää, saab kinni löödud!" – "Oleks ma teadnud, et sa tuled, ma oleks kodust ära läinud." – "Mis sul seal kodus on?" "Lilled. Heinamaa. Päikesepaiste." – kui ka fraasid nagu "Tamasseri raud" ja "Lible tegi, Lible tegi!". Suuresti teatakse neid siiski filmide järgi.

### Mati Undi Lutsu-lavastused

Lutsu teoste põhjal on sündinud terve rida raamatuid, näidendeid ja filme, nende sündmustikule ja tegelastele on Eesti kultuuris ohtralt viiteid. Nende kõrval on loodud Lutsu-mõjulisi teoseid ka laiemalt kui ühe tema teose tõlgendamise piires. Selliste hulka kuuluvad Mati Undi lavastused "Täna õhtul kell kuus viskame lutsu" (Eesti Draamateater, 1998; avaldatud kogumikus "Huntluts"), "Kapsapea ja Kalevi kojutulek" (Eesti NSV Riiklik Noorsooteater, 1983), "Raha!" (aluseks lühinäidendid "Pärijad" ja "Onu paremad päevad") ning "Inimesed saunalaval" (Von Krahli Teater, 1999; samuti kogumikus "Huntluts"). Neist viimase ainetel omakorda on Andres Maimik teinud samanimelise filmi.

"Need teosed on nn Vooremaa eksistentsialism – katse näha inimolu sisyphoslikku kulgu vooremaalaste, eeskätt Oskar Lutsu tegelaste, aga ka iseenda kaudu," on Undi Lutsu-lavastusi iseloomustanud kriitik Kalev Kesküla. "Unt tajus Lutsu kosmoses olemise põhja ja see põhi oli temale – kah vooremaalasele – tuttav. /---/ Nii et olles maailmamees, on Unt paratamatult ka vooremaalane ning oma Lutsu ja Tammsaare lavastamise hulluses ka rahvuskirjanik. Luts ja Tammsaare on minu rahvuse asi, on ta öelnud. Ja et neil on Lutsuga ühine saladus – rahvus." Lutsu 125. sünniaastapäeva tähistas Vanemuise teater Undi "Täna õhta kell kuus viskame Lutsu" uuslavastusega "Huntlutsu", mille lavastas Ingo Normet. "Kiire ja Tootsi aastakümnetepikkune võitlus ja võistlus küll maa, küll naise, küll tõe ja õiguse eest, tunneb eesti kirjanduses vaid ühte vastet – Andrese ja Pearu maadejagamist," võrdles Ingo Normet Lutsu ja Tammsaaret. "Unt on kirjutanud: "Tammsaare ja Luts põle mitte ilmaasjata meie tähtsaimad kirjanikud. Miskit väga salajast peitub neis." Ja Mati Undis ka."

Mälestuse jäädvustamine
-----------------------

Oskar Lutsu mälestussammas Tartus
* Oskar Lutsule on püstitatud mälestusmärke, neist esimene 1954. aastal hauamonumendina (autorid Martin Saks ja Endel Taniloo). 1987. aastal püstitati talle Tartusse Emajõe-äärsesse Vabaduse puiestikku mälestussammas (autor Aulin Rimm, arhitekt Allan Murdmaa).
* Oskar Lutsu järgi on nimetatud Oskar Lutsu Palamuse Põhikool, Tartu Oskar Lutsu nimeline Linnaraamatukogu (1987. aastast, varem Nikolai Gogoli nimeline) ja Oskar Lutsu tänav Palamusel. Aastail 1958–1987 kandis (Oskar) Lutsu tänava nime Tartus ka varasem ja hilisem Näituse tänav.
* 1964. aastast tegutseb Tartus Lutsu 1936. aastal ehitatud majas Riia tänaval Oskar Lutsu majamuuseum, 1987, aastast aga O. Lutsu Kihelkonnakoolimuuseum Palamusel.
* 1987. aastast antakse Palamusel välja Oskar Lutsu huumoripreemiat. Selle esimene laureaat oli Priit Aimla.
* Korduvalt on toimunud Oskar Lutsule pühendatud kirjandusteaduslikke konverentse, näiteks 1977. aastal tema 90. ja 2012. aastal 125. sünniaastapäeva puhul.
* 7. jaanuaril 2012 tähistas Google oma eestikeelsel veebilehel Oskar Lutsu 125. sünniaastapäeva "Kevade"-teemalise Google'i erilogoga.

Tunnustus
---------

* 1941 personaalpensionär
* 1945 Eesti NSV rahvakirjanik
* 1946 Tööpunalipu orden

Vaata ka
--------

* Oskar Lutsu teoste loend

Viited
------

1. ↑  Heino Puhvel "Oskar Luts (1887–1953)" Rmt: "Eesti kirjandus X klassile" Tallinn: Valgus, 1983, lk 144
2. 1 2  Oskar Luts[*alaline kõdulink*] Eesti Instituudi kodulehel (inglise keeles) (vaadatud 8. jaanuaril 2012)
3. 1 2  Heino Puhvel "Oskar Luts (1887–1953)" Rmt: "Eesti kirjandus X klassile" Tallinn: Valgus, 1983, lk 145
4. ↑  Epp Annus, Luule Epner, Ants Järv, Sirje Olesk, Ele Süvalep, Mart Velsker "Eesti kirjanduslugu" Tallinn: Koolibri, 2001
5. 1 2  Signe Pärt "Oskar viskas Lutsu" Äripäeva lisa "Visoon", lk 42, 30.11.2004 (vaadatud 7. jaanuaril 2012)
6. ↑  Oskar Lutsu (1887–1953) haud (vaadatud 7. jaanuaril 2012)
7. ↑  Oskar Luts kirjanikemuuseumid.ee
8. ↑  Alo Lõhmus. "Oskar Lutsu järeltulijad on truud apteegiteadusele ning kirjandusele." *Maaleht* 22. detsember 2011.3.
9. 1 2  Aivar Kull. "Georg Lutsu nähtamatu elulugu." *Postimees* 3. september 2004.
10. ↑  Meeli Väljaots (22. juuli 2022). "ELU25 ⟩ Naine klassiku kõrval: Oskar Lutsu valgevene prouast Valentinast". *Postimees*.
11. 1 2  Jaan Roos "O. Lutsu varasem kirjanduslik toodang" Eesti Kirjandus, nr 1, 1937 (vaadatud 7. jaanuaril 2012)
12. 1 2  Eerik Teder "Oskar Lutsu "Kevade" sai 90-aastaseks", 7. jaanuar 2003 (vaadatud 7. jaanuaril 2012)
13. 1 2 3 4  Krista Kumberg "Rapid development of children's literature" Estonica, 2006–2009 (vaadatud 7. jaanuaril 2012)
14. 1 2  Raimu Hanson, "Oskar Lutsu kuulus lause kadus kui tina tuhka" Postimees, 06.01.2012 (vaadatud 7. jaanuaril 2012)
15. ↑  "Kevad südames" IMDB-s (vaadatud 7. jaanuaril 2012)
16. ↑  "oskar luts. looming" Tartu Linnaraamatukogu kirjandusveeb (vaadatud 7. jaanuaril 2012)
17. ↑  "Kus on meie aja Oskar Luts?". *Kultuur*. 28. veebruar 2019. Vaadatud 19. jaanuaril 2023.
18. ↑  ERR (29. aprill 2013). "Arutelud Lutsu "Talve" ümber ei jõua kunagi lahenduseni". *ERR*. Vaadatud 19. jaanuaril 2023.
19. ↑  "Tutvustus" Palamuse O. Lutsu Kihelkonnamuuseum (vaadatud 7. jaanuaril 2012)
20. ↑  Ants Järv "Näitekirjandus. Kutselise teatri rajamine" – Rmt: Epp Annus, Luule Epner, Ants Järv, Sirje Olesk, Ele Süvalep, Mart Velsker "Eesti kirjanduslugu" Tallinn: Koolibri, 2001
21. ↑  Oskar Luts (2010). *Ladina köök. Kuningakübar*. Eesti Päevalehe AS.
22. ↑  Elektronkataloog ESTER (vaadatud 7. jaanuaril 2012)
23. ↑  "Seeking the contours of a ‘truly’ Estonian literature", 2002–09 (vaadatud 7. jaanuaril 2012)
24. ↑  "Mati Unt" Eesti Lavastajate Liidu kodulehel (vaadatud 7. jaanuaril 2012)
25. ↑  Margus Kasterpalu "Lutsuviskamine ja higistamine saunalaval"[*alaline kõdulink*] Postimees, 16. oktoober 1999 (intervjuu Mati Undiga) (vaadatud 7. jaanuaril 2012)
26. ↑  Kalev Kesküla "Vooremaa ­eksistentsialist"[*alaline kõdulink*] Eesti Ekspress, 30. august 2007 (vaadatud 7. jaanuaril 2012)
27. ↑  "Vanemuine tähistab Oskar Lutsu sünniaastapäeva "Huntlutsu" etendusega" Vanemuise pressiteade, 5. jaanuar 2012 (vaadatud 7. jaanuaril 2012)
28. ↑  "Huntluts" Vanemuise kodulehel (vaadatud 7. jaanuaril 2012)
29. ↑  Oskar Luts' 125th Birthday Google Doodles

Kirjandus
---------

* Ene Seppa, "Oskar Lutsu bibliograafia" (PDF-failina; ei sisalda filmide ja teatriga seotud materjali; lisatud veebiväljaannete lingid). Tartu Ülikooli Viljandi Kultuuriakadeemia lõputöö, Viljandi 2013, 206 lk
* Oskar Urgart, Paul Viiding, Karl August Hindrey, "Oskar Luts: kirjutisi ta 50. sünnipäeva puhul" Tartu: Eesti Kirjanikkude Liit, 1937
* "Mälestusi Oskar Lutsust" Koostanud Meelik Kahu ja Eerik Teder. Tallinn: Eesti Raamat, 1966, 468 lk
* Juhan Karma, Eerik Teder "Palamuse ja Oskar Luts" Tallinn: Eesti Raamat, 1968 (kordustrükid 1970 ja 1975)
* "Oskar Luts ja teater" Koostanud Heivi Pullerits. Tallinn: Eesti NSV Kultuuriministeerium, 1969
* "Oskar Luts". Kirjandusnimestik ning elu ja loomingu ülevaade. Koostanud Külliki Tohver, Tallinn, 1986, 144 lk
* Külliki Kuusk, Liivi Rosenvald "Tartu kirjanik Oskar Luts" Tartu: Oskar Lutsu majamuuseum, 2005, 32 lk; ISBN 9949108306
* Aivar Kull "Oskar Luts. Pildikesi kirjanikupõlvest" Sari Eesti kirjanikke, Tartu: Ilmamaa, 2007, 488 lk; ISBN 9789985772010; teine, parandatud trükk samal aastal, ISBN 9789985772508
* 
*

Välislingid
-----------

|  |  |
| --- | --- |
|  | Tsitaadid Vikitsitaatides: **Oskar Luts** |

|  |  |
| --- | --- |
|  | Pildid, videod ja helifailid Commonsis: **Oskar Luts** |

* Aivar Kull "Oskar Luts (1886–1953)" Kirjandusmuuseumi kultuuriloolises veebis "Kreutzwaldi sajand"
* Karl Mihkla "Oskar Lutsu elust ja loomingust" Eesti Kirjandus, nr 1, 1937
* Jaan Roos "O. Lutsu varasem kirjanduslik toodang" Eesti Kirjandus, nr 1, 1937
* Oskar Lutsu elulugu
* Oskar Lutsu majamuuseum Tartus
* Palamuse O. Lutsu Kihelkonnakoolimuuseum
* Video: telelavastus, Oskar Lutsu "Soo", 1992,1. osa; 2. osa ERR arhiiv, instseneerinud Priit Pedajas, lavastaja Ain Prosa
* O. Luts loeb Kevadet
* Знаменитые люди Эстонии (Оскар Лутс), 24. 11. 2009 ETV arhiiv (vene ja osalt eesti keeles, 15 minutit)
* 147 fotot Kirjandusmuuseum Kirjandusmuuseum
* Ilmar Reiman "Oskar Luts" Eesti Kirjandus, 1927, nr 6 ja 7 (loetav Kirjandusarhiivi aadressil)
* Aivar Kull "Kaks suurt tartlast: Luts ja Jürgenstein" Tartu Postimees, 30. märts 1998
* Aivar Kull "Oskar Luts ja kõmuajakirjandus" Sirp, 9. aprill 1999
* Aivar Kull "Oskar Luts ja nõukogude tsensuur" Sirp, 28. aprill 2000
* Jaan Undusk. Eesti lugu: Oskar Luts "Vaikne nurgake" Eesti Päevaleht, 27. veebruar 2009
* Jaan Undusk. Eesti Mälu: Oskar Luts "Ladina köök", "Kuningakübar" Eesti Päevaleht, 27. august 2010
* Oskar Luts Eesti biograafilises andmebaasis ISIK
* Kirjanik O. Luts 50 aastane (alates 04:48)
* Kirjanik O. Luts oma kodukohas Palamusel
* Ohvitseride andmekogu
* Oskar Luts Cyclowikis (vene keeles)